《次韵答简簿》
宋代·王炎

少日牛衣尝熟眠，老来驼褐不护寒。
欲呵龟手拈秃笔，怯看冰柱县疏檐。
东风不解着梅柳，翻作六出欺春妍。
春回腊尽亦可好，但为浮生添一年。
负郭有人如石笋，雪里哦诗自烹茗。
胸中盎盎有天和，户外萧萧尚冰冷。
日炊脱粟不自怜，却念野庐无爨烟。
此忧未知可解否，准拟为君浮酒船。
酒酣倾泻珠百斛。定觉挥毫转神速。
闻道诸公双眼青，岂终遗此丰年玉。
倦游别驾老更贫，自谋惭似龟藏六。
诗来谓我清而臞，我方忍欲将忍饥。
短蓑归钓寒江雪，纷纷世事休嗟吁。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。